               COMISIA EUROPEANĂ
            Bruxelles, 5.2.2018
            COM(2018) 54 final
            2018/0020(NLE)
            Propunere de
            DECIZIE A CONSILIULUI
            privind poziția care urmează să fie adoptată, în numele Uniunii Europe, în cadrul Comitetului APE instituit prin Acordul de parteneriat economic (APE) preliminar dintre Côte d'Ivoire, pe de o parte, și Comunitatea Europeană și statele sale membre, pe de altă parte, cu privire la adoptarea regulamentului de procedură al Comitetului APE

               EXPUNERE DE MOTIVE

               1.Obiectul propunerii

               Prezenta propunere se referă la o decizie de stabilire a poziției care urmează să fie adoptată, în numele Uniunii, în cadrul Comitetului APE instituit prin Acordul de parteneriat economic (APE) preliminar dintre Côte d'Ivoire, pe de o parte, și Comunitatea Europeană și statele sale membre, pe de altă parte, cu privire la adoptarea regulamentului de procedură al Comitetului APE.

               2.Contextul propunerii

               2.1.Acordul de parteneriat economic preliminar dintre Côte d'Ivoire, pe de o parte, și Comunitatea Europeană și statele sale membre, pe de altă parte

               Acordul de parteneriat economic preliminar (denumit în continuare „acordul”) dintre Côte d'Ivoire, pe de o parte, și Comunitatea Europeană și statele sale membre, pe de altă parte, urmărește să contribuie la reducerea și eradicarea sărăciei, instituind un parteneriat comercial coerent, să promoveze o economie mai competitivă și mai diversificată și o creștere economică mai puternică, precum și cooperarea economică și buna guvernanță, să favorizeze integrarea treptată a Côte d'Ivoire în economia mondială, să amelioreze capacitățile în ceea ce privește politica comercială și chestiunile legate de comerț, să consolideze relațiile existente între părți bazate pe solidaritate și pe interesul comun și să promoveze dezvoltarea sectorului privat și crearea locurilor de muncă.

               Acordul a fost semnat la Abidjan la 26 noiembrie 2008 și la Bruxelles la 22 ianuarie 2009
                  1
                și se aplică cu titlu provizoriu începând cu 3 septembrie 2016
                  2
               .

               2.2.Comitetul APE

               Articolul 73 din acord instituie un Comitet APE care este responsabil cu administrarea tuturor domeniilor vizate de acord și cu realizarea tuturor sarcinilor menționate în acesta.

               Articolul 73 din acord precizează că Comitetul APE își stabilește normele de organizare și de funcționare, că reuniunile Comitetului APE pot fi deschise terților și că comisiile Uniunii Economice și Monetare a Africii de Vest (UEMOA) și ale Comunității Economice a Statelor din Africa de Vest (CEDEAO) pot fi invitate la reuniunile Comitetului APE.

               Deciziile luate în cadrul Comitetului APE se adoptă prin consens între părți după finalizarea procedurilor interne respective.

               Uniunea și statele sale membre sunt părți la acord. Comitetul APE este alcătuit, pentru partea UE, din reprezentanți ai Comisiei Europene și ai statelor membre.

               2.3.Actul avut în vedere de Comitetul APE

               În cadrul primei sale reuniuni. Comitetul APE trebuie să adopte o decizie comună prin care să stabilească regulamentul de procedură al Comitetului APE (denumit în continuare „actul avut în vedere”).

               Obiectivul este de a stabili, în conformitate cu articolul 73 alineatul (2) din acord, normele de organizare și funcționare ale Comitetului APE.

               3.Poziția care urmează să fie adoptată în numele Uniunii

               Prezenta propunere de decizie a Consiliului stabilește poziția Uniunii cu privire la o decizie care urmează să fie adoptată în cadrul Comitetului APE privind regulamentul de procedură al Comitetului APE.

               Cele două părți la acord s-au consultat în prealabil și au aprobat și parafat proiectul regulamentului de procedură cu ocazia reuniunii inaugurale a Comitetului APE care a avut loc la 5 aprilie 2017 la Abidjan, Côte d'Ivoire. Proiectul de regulament de procedură este în conformitate cu articolul 73 din acord și similar regulamentelor de procedură adoptate de Uniunea Europeană în cadrul altor acorduri de parteneriat economic.

               Proiectul de regulament de procedură vizează în principal componența și președinția Comitetului APE, secretariatul, organizarea reuniunilor, procesul-verbal și deciziile Comitetului APE, regimul lingvistic și cheltuielile legate de reuniunile Comitetului APE.

               Obligația de a stabili un regulament de procedură este prevăzută în acord.

               Propunerea nu are niciun impact asupra politicii economice, sociale sau de mediu a Uniunii Europene sau a Côte d´Ivoire.

               4.Temei juridic

               4.1.Temeiul juridic procedural

               4.1.1.Principii

               Articolul 218 alineatul (9) din TFUE prevede posibilitatea adoptării unor decizii de stabilire „a pozițiilor care trebuie adoptate în numele Uniunii în cadrul unui organism creat printr-un acord, în cazul în care acest organism trebuie să adopte acte cu efecte juridice, cu excepția actelor care modifică sau completează cadrul instituțional al acordului”.

               Noțiunea de „acte cu efecte juridice” include actele care au efecte juridice în temeiul normelor de drept internațional aplicabile organismului în cauză. Această noțiune include, de asemenea, instrumentele care nu au un caracter obligatoriu în temeiul dreptului internațional, dar care „au vocația de a influența în mod decisiv conținutul reglementării adoptate de legiuitorul Uniunii”
                  3
               .

               4.1.2.Aplicarea la cazul de față

               Comitetul APE este un organism creat printr-un acord.

               Articolul 73 din acord prevede că Comitetul APE își stabilește normele de organizare și funcționare.

               Actul pe care Comitetul APE este invitat să îl adopte este un act cu efecte juridice. Actul avut în vedere va fi obligatoriu în temeiul dreptului internațional, în conformitate cu articolul 72 din acord.

               Actul avut în vedere nu completează și nu modifică cadrul instituțional al acordului.

               Temeiul juridic procedural al propunerii de decizie a Consiliului este, prin urmare, articolul 218 alineatul (9) din TFUE.

               4.2.Temeiul juridic material

               4.2.1.Principii

               Temeiul juridic material al unei decizii depinde în primul rând de obiectivul și de conținutul actului avut în vedere cu privire la care se adoptă o poziție în numele Uniunii. În cazul în care actul avut în vedere urmărește două obiective sau include două elemente, iar unul dintre aceste obiective sau elemente poate fi identificat ca fiind obiectivul sau elementul principal, iar celălalt obiectiv sau element are mai degrabă un caracter accesoriu, decizia trebuie să se bazeze pe un singur temei juridic material, respectiv cel impus de obiectivul sau de elementul principal sau predominant.

               4.2.2.Aplicarea la cazul de față

               Având în vedere natura acordului, actul avut în vedere urmărește obiective și conține elemente care țin de politica comercială comună și de cooperarea pentru dezvoltare. Aceste aspecte ale actului avut în vedere sunt legate în mod inextricabil între ele, fără ca vreunul să fie accesoriu în raport cu un altul.

               Prin urmare, articolele 207 și 209 din TFUE reprezintă temeiul juridic material al propunerii de decizie a Consiliului.

               4.3.Concluzie

               Temeiul juridic al propunerii de decizie a Consiliului ar trebui să fie articolele 207 și 209, coroborate cu articolul 218 alineatul (9) din TFUE.

               2018/0020 (NLE)

               Propunere de

               DECIZIE A CONSILIULUI

               privind poziția care urmează să fie adoptată, în numele Uniunii Europe, în cadrul Comitetului APE instituit prin Acordul de parteneriat economic (APE) preliminar dintre Côte d'Ivoire, pe de o parte, și Comunitatea Europeană și statele sale membre, pe de altă parte, cu privire la adoptarea regulamentului de procedură al Comitetului APE

               CONSILIUL UNIUNII EUROPENE,

               având în vedere Tratatul privind funcționarea Uniunii Europene, în special articolele 207 și 209, coroborate cu articolul 218 alineatul (9),

               având în vedere propunerea Comisiei Europene,

               întrucât:

               (1)Acordul de parteneriat economic preliminar (denumit în continuare „acordul”) dintre Côte d´Ivoire, pe de o parte, și Comunitatea Europeană și statele sale membre, pe de altă parte, a fost semnat la Abidjan la 26 noiembrie 2008 și la Bruxelles la 22 ianuarie 2009
                  4
                și se aplică cu titlu provizoriu începând cu 3 septembrie 2016
                  5
               .

               (2)Articolul 73 din acord instituie un Comitet APE care este responsabil cu administrarea tuturor domeniilor vizate de acord și cu realizarea tuturor sarcinilor menționate în acesta.

               (3)Articolul 73 din acord prevede că Comitetul APE își stabilește normele de organizare și funcționare.

               (4)În cadrul primei sale reuniuni, Comitetul APE va adopta o decizie privind regulamentul său de procedură.

               (5)Este necesar să se stabilească poziția care urmează să fie adoptată, în numele Uniunii, în cadrul Comitetului APE, având în vedere că decizia Comitetului APE este obligatorie pentru Uniune,

               ADOPTĂ PREZENTA DECIZIE:

               Articolul 1

               Poziția care urmează să fie adoptată, în numele Uniunii, în cadrul primei reuniuni a Comitetului APE se bazează pe proiectul de decizie a Comitetului APE anexat la prezenta decizie.

               Articolul 2

               Prezenta decizie se adresează Comisiei.

               Adoptată la Bruxelles,

                     Pentru Consiliu

                     Președintele

                     (1)

                        JO L 59, 3.3.2009, p. 1

                     (2)

                        JO L 272, 7.10.2016, p. 1

                     (3)

                        Hotărârea Curții de Justiție din 7 octombrie 2014 în cauza C-399/12, Germania/Consiliul (OIV), ECLI:EU:C:2014:2258, punctele 61-64.

                     (4)

                        JO L 59, 3.3.2009, p. 1

                     (5)

                        JO L 272, 7.10.2016, p. 1

    ---documentbreak---

               COMISIA EUROPEANĂ
            Bruxelles,5.2.2018
            COM(2018) 54 final
            ANEXĂ
            la
            Propunerea de decizie a Consiliului
            privind poziția care urmează să fie adoptată, în numele Uniunii Europe, în cadrul Comitetului APE instituit prin Acordul de parteneriat economic (APE) preliminar dintre Côte d'Ivoire, pe de o parte, și Comunitatea Europeană și statele sale membre, pe de altă parte, cu privire la adoptarea regulamentului de procedură al Comitetului APE

               ANEXĂ

               DECIZIA NR. …/2017 A COMITETULUI APE

               instituit prin Acordul de parteneriat economic preliminar dintre Côte d´Ivoire, pe de o parte, și Comunitatea Europeană și statele sale membre, pe de altă parte, privind adoptarea regulamentului de procedură al Comitetului APE

               COMITETUL APE,

               având în vedere Acordul de parteneriat economic preliminar dintre Côte d´Ivoire, pe de o parte, și Comunitatea Europeană și statele sale membre, pe de altă parte (denumit în continuare „acordul”), semnat la Abidjan la 26 noiembrie 2008 și la Bruxelles la 22 ianuarie 2009
                  1
               , în special articolul 73,

               întrucât:

               Acordul prevede că Comitetul APE își stabilește normele de organizare și funcționare,

               DECIDE:

               Articolul 1

               Regulamentul de procedură al Comitetului APE este stabilit în forma prevăzută în anexa I.

               Articolul 2

               Prezenta decizie intră în vigoare la ….

               Adoptată la …,

               ANEXA I

               REGULAMENTUL DE PROCEDURĂ AL COMITETULUI APE

               instituit prin Acordul de parteneriat economic preliminar dintre Côte d´Ivoire, pe de o parte, și Comunitatea Europeană și statele sale membre, pe de altă parte

               Articolul 1

               Componența și președinția

               1.Comitetul APE este compus, pe de o parte, din reprezentanți membri ai Consiliului Uniunii Europene și ai Comisiei Europene și, pe de altă parte, din reprezentanți ai Côte d´Ivoire, care pot fi miniștri sau înalți funcționari.

               2.Trimiterea la „părți” din regulamentul de procedură corespunde definiției prevăzute la articolul 72 din acord.

               3.Președinția Comitetului APE se exercită prin rotație, pentru perioade de 12 luni, de către un reprezentant al Uniunii Europene și un reprezentant al Côte d´Ivoire. Prima perioadă începe la data primei reuniuni a Comitetului APE prevăzut de acord și se încheie la 31 decembrie în anul următor. Prima președinție a Comitetului APE este exercitată de un reprezentant al Côte d´Ivoire.

               4.La reuniunile Comitetului APE vor putea fi invitați reprezentanți ai Comisiei Uniunii Economice și Monetare a Africii de Vest (UEMOA) și ai Comisiei Comunității Economice a Statelor din Africa de Vest (CEDEAO). Părțile pot decide să invite, ad hoc, alți observatori, inclusiv reprezentanți ai sectorului privat și ai societății civile, precum și experți.

               Articolul 2

               Reuniunile

               1.Comitetul APE se reunește la intervale regulate care nu depășesc un an și organizează reuniuni extraordinare ori de câte ori circumstanțele o impun, cu acordul părților.

               2.Data și locul fiecărei reuniuni a Comitetului APE se stabilesc de comun acord de către ambele părți.

               3.Reuniunile Comitetului APE sunt convocate de către președinția Comitetului APE.

               Articolul 3

               Delegațiile

               Înaintea fiecărei reuniuni, președinția Comitetului APE este informată cu privire la componența prevăzută a delegațiilor din Côte d´Ivoire și din partea UE.

               Articolul 4

               Secretariatul

               Secretariatul Comitetului APE este asigurat prin rotație, pentru perioade de douăsprezece luni, de funcționari ai Comisiei Europene și ai Côte d´Ivoire. Aceste perioade coincid cu exercitarea prin rotație a președinției Comitetului APE de către partea UE și de către Côte d´Ivoire. Secretariatul este asigurat de partea care deține președinția.

               Articolul 5

               Documentele

               În cazul în care deliberările Comitetului APE se întemeiază pe documente justificative scrise conexe, secretariatul Comitetului APE le numerotează și le difuzează ca documente ale Comitetului APE.

               Articolul 6

               Corespondența

               1.Toată corespondența adresată Comitetului APE este direcționată către secretarul Comitetului APE.

               2.Secretariatul asigură transmiterea corespondenței adresate Comitetului APE către președinția Comitetului și, atunci când este cazul, difuzarea sa ca documente menționate la articolul 5 din prezentul regulament de procedură către corespondenții părților prevăzuți la articolul 73 din acord.

               3.Secretariatul trimite corespondența din partea președinției Comitetului APE corespondenților părților și, atunci când este cazul, o difuzează ca documente menționate la articolul 5 din prezentul regulament de procedură.

               Articolul 7

               Ordinea de zi a reuniunilor

               1.Secretariatul Comitetului APE stabilește o ordine de zi provizorie pentru fiecare reuniune, pe baza propunerilor făcute de către părți. Secretariatul Comitetului APE transmite ordinea de zi corespondenților părților cu cel puțin 15 zile înainte de începerea reuniunii.

               2.Ordinea de zi provizorie include punctele pentru care secretariatul a primit o cerere de includere cu cel târziu 21 de zile înainte de începutul reuniunii, deși aceste puncte nu vor fi incluse pe ordinea de zi provizorie decât în cazul în care documentele conexe au fost transmise secretariatului până cel târziu la data trimiterii ordinii de zi provizorii.

               3.Comitetul APE adoptă ordinea de zi la începutul fiecărei reuniuni. Punctele care nu figurează pe ordinea de zi provizorie pot fi înscrise pe ordinea de zi în cazul în care părțile convin astfel.

               4.Președinția Comitetului APE poate invita, de comun acord cu părțile, experți care să participe la reuniunile sale, pentru a prezenta informații pe teme specifice.

               5.Secretarul poate, de comun acord cu părțile, să reducă termenul indicat la alineatul (1), pentru a lua în considerare cerințele unui caz particular.

               Articolul 8

               Procesul-verbal

               1.Secretariatul întocmește în cel mai scurt timp un proiect de proces-verbal pentru fiecare reuniune.

               2.Procesul-verbal rezumă, ca regulă generală, fiecare punct al ordinii de zi, specificând, unde este cazul:

               a)toate documentele prezentate Comitetului APE;

               b)orice declarație a cărei înscriere a fost cerută de către un membru al Comitetului APE;

               c)deciziile adoptate, recomandările făcute, declarațiile convenite și concluziile adoptate cu privire la puncte specifice.

               3.Procesul-verbal include, de asemenea, o listă a participanților la Comitetul APE și o listă a membrilor delegațiilor care îi însoțesc.

               4.Procesul-verbal este aprobat în scris de ambele părți în termen de două luni de la data reuniunii. După ce a fost aprobat, secretariatul semnează două copii ale procesului-verbal și fiecare dintre părți primește un original al acestui document autentic.

               Articolul 9

               Deciziile

               1.Comitetul APE adoptă decizii prin consens.

               2.Comitetul APE poate decide să prezinte orice problemă generală de interes comun pentru ACP și UE, apărută în cadrul acordului, Consiliului de Miniștri ACP-UE, astfel cum a fost definit la articolul 15 din Acordul de la Cotonou.

               3.Între reuniuni, Comitetul APE poate adopta decizii prin procedură scrisă în cazul în care ambele părți convin astfel. O procedură scrisă este alcătuită dintr-un schimb de note între părți.

               4.Deciziile Comitetului APE se intitulează „Decizie”, urmată de un număr de ordine, de data adoptării și de o descriere a obiectului lor. Fiecare decizie precizează data intrării sale în vigoare.

               5.Deciziile adoptate de Comitetul APE sunt autentificate de un reprezentant al Comisiei Europene în numele părții UE și de un reprezentant al Côte d´Ivoire.

               6.Deciziile sunt transmise părților ca documente ale Comitetului APE.

               Articolul 10

               Publicitatea

               1.Cu excepția cazului în care părțile decid altfel, reuniunile Comitetului APE nu sunt publice.

               2.Fiecare parte poate decide în legătură cu publicarea, în propria publicație oficială, a deciziilor Comitetului APE.

               Articolul 11

               Regimul lingvistic

               1.Limba de lucru a Comitetului APE este limba oficială comună părților.

               2.Comitetul APE deliberează și adoptă decizii pe baza documentelor și a propunerilor prezentate în limba menționată la alineatul (1).

               Articolul 12

               Cheltuielile

               1.Fiecare parte suportă cheltuielile rezultate în urma participării la reuniunile Comitetului APE, atât cheltuielile cu personalul, călătoria și șederea, cât și cheltuielile poștale și de telecomunicații.

               2.Cheltuielile legate de organizarea reuniunilor și reproducerea documentelor sunt suportate de partea care organizează reuniunea.

               3.Cheltuielile legate de prestarea de servicii de interpretare în cadrul reuniunilor și de traducerea documentelor sunt suportate de partea care organizează reuniunea. Cheltuielile legate de prestarea de servicii de interpretare și de traducere a documentelor în sau din alte limbi oficiale ale Uniunii Europene sunt suportate de partea UE.

                     (1)

                        JO L 59, 3.3.2009, p. 1


               COMISIA EUROPEANĂ
            Bruxelles, 9.2.2018
            COM(2018) 61 final
            Propunere de
            DECIZIE A PARLAMENTULUI EUROPEAN ŞI A CONSILIULUI
            privind mobilizarea Fondului european de ajustare la globalizare în urma uneicereri din partea Germaniei — EGF/2017/008 DE/Goodyear

               EXPUNERE DE MOTIVE

               CONTEXTUL PROPUNERII

               1.Normele aplicabile contribuțiilor financiare din Fondul european de ajustare la globalizare (FEG) sunt prevăzute în Regulamentul (UE) nr. 1309/2013 al Parlamentului European și al Consiliului din 17 decembrie 2013 privind Fondul european de ajustare la globalizare (2014-2020) și de abrogare a Regulamentului (CE) nr. 1927/2006
                  1
                (denumit în continuare „Regulamentul FEG”).

               2.La data de 6 octombrie 2017, Germania a înaintat cererea EGF/2017/008 DE/Goodyear  pentru o contribuție financiară din FEG, ca urmare a concedierilor
                  2
                din cadrul întreprinderii Goodyear Dunlop Tires Germany GmbH din Germania.

               3.După evaluarea acestei cereri, Comisia a concluzionat, în conformitate cu toate dispozițiile aplicabile ale Regulamentului FEG, că sunt îndeplinite condițiile pentru acordarea unei contribuții financiare din partea FEG.

               REZUMATUL CERERII

                        Cererea FEG

                        EGF/2017/008 DE/Goodyear

                        Statul membru

                        Germania

                        Regiunea sau regiunile vizate (nivel NUTS
                           3
                         2)

                        Regierungsbezirk Karlsruhe (DE12)

                        Data depunerii cererii

                        6 octombrie 2017

                        Data confirmării primirii cererii

                        6 octombrie 2017

                        Data cererii de informații suplimentare

                        23 octombrie 2017

                        Termenul pentru furnizarea informațiilor suplimentare

                        4 decembrie 2017

                        Termenul pentru finalizarea evaluării

                        26 februarie 2018

                        Criteriul de intervenție

                        Articolul 4 alineatul (1) litera (a) din Regulamentul FEG

                        Întreprinderea principală

                        Goodyear

                        Numărul de întreprinderi vizate

                        1

                        Sectorul sau sectoarele de activitate economică

                        (Diviziunea NACE Rev. 2)
                           4

                        Diviziunea 22 NACE Rev. 2

                        (Fabricarea de produse din cauciuc și mase plastice)

                        Numărul de filiale, furnizori și producători din aval

                        0

                        Perioada de referință (max. patru luni):

                        14 iulie 2017 - 5 octombrie 2017

                        Numărul de concedieri în perioada de referință (a)

                        632

                        Numărul de disponibilizări înainte sau după perioada de referință (b)

                        14

                        Numărul total de concedieri (a + b)

                        646

                        Numărul total de beneficiari eligibili

                        646

                        Numărul total de beneficiari vizați

                        646

                        Numărul de tineri vizați care nu sunt încadrați profesional și nu urmează niciun program educațional sau de formare (NEET)

                        0

                        Bugetul pentru servicii personalizate (EUR)

                        3 464 371

                        Bugetul pentru implementarea FEG
                           5
                         (EUR)

                        144 348

                        Bugetul total (EUR)

                        3 608 719

                        Contribuția FEG (60 %) (EUR)

                        2 165 231

               EVALUAREA CERERII

               Procedura

               4.La 6 octombrie 2017, Germania a depus cererea EGF/2017/008 DE/Goodyear, în termen de 12 săptămâni de la data la care au fost îndeplinite criteriile de intervenție stabilite la articolul 4 din Regulamentul FEG. Comisia a confirmat primirea cererii la aceeași dată, iar la 23 octombrie 2017 a solicitat Germaniei informații suplimentare. Aceste informații suplimentare au fost furnizate în termen de șase săptămâni de la data cererii. Termenul de 12 săptămâni de la data primirii cererii complete, în cursul căruia Comisia ar trebui să finalizeze evaluarea conformității cererii cu condițiile de acordare a unei contribuții financiare, expiră la 26 februarie 2018.

               Eligibilitatea cererii

               Întreprinderile și beneficiarii în cauză

               5.Cererea se referă la 646 de lucrători concediați de Goodyear Dunlop Tires Germany GmbH. Această întreprindere funcționează în sectorul economic încadrat la diviziunea 22 a NACE Rev. 2 (Fabricarea de produse din cauciuc și mase plastice). Concedierile efectuate de Goodyear corespund regiunii de nivel NUTS 2 Regierungsbezirk Karlsruhe (DE12) din Germania.

                        Întreprinderile și numărul concedierilor în perioada de referință

                        Goodyear Dunlop Tires Germany GmbH

                        632

               Criteriile de intervenție

               6.Germania a depus cererea în temeiul criteriilor de intervenție de la articolul 4 alineatul (1) litera (a) din Regulamentul privind FEG, conform cărora se prevede concedierea a cel puțin 500 de lucrători într-o perioadă de referință de patru luni dintr-o întreprindere dintr-un stat membru, inclusiv lucrători concediați de furnizori și producători din aval și/sau persoane care desfășoară o activitate independentă și care și-au încetat activitatea.

               7.Perioada de referință aplicabilă cererii este cuprinsă între 14 iulie 2017 și 5 octombrie 2017.

               8.Disponibilizările din perioada de referință sunt următoarele:

               –632 de lucrători concediați de Goodyear.

               Calcularea disponibilizărilor și a cazurilor de încetare a activității

               9.Concedierile din perioada de referință au fost calculate după cum urmează:

               –632 de la data notificării individuale de către angajator privind disponibilizarea sau încetarea contractului de muncă al lucrătorului.

               Beneficiarii eligibili

               10.Pe lângă lucrătorii deja menționați, printre beneficiarii eligibili se numără 14 lucrători disponibilizați înainte sau după perioada de referință. Acești lucrători au fost concediați după anunțul general din 24 octombrie 2016 cu privire la concedierile preconizate. Se poate stabili o legătură clară de cauzalitate cu evenimentul care a declanșat concedierile în decursul perioadei de referință.

               11.Prin urmare, numărul total de beneficiari eligibili este de 646.

               Legătura dintre concederi și schimbările structurale majore ale tiparelor comerciale mondiale cauzate de globalizare

               12.Pentru a stabili legătura dintre disponibilizări și schimbările structurale majore apărute în structura comerțului mondial ca urmare a globalizării, Germania susține că globalizarea a avut un impact negativ asupra producției de pneuri auto din segmentul B
                  6
                la nivelul UE. Aceasta este consecința faptului că furnizorii din Asia au câștigat cote de piață semnificative în ultimii ani.

               13.Cu toate că producția de autoturisme din UE-27 a cunoscut o redresare ușoară în ultimii ani, după ce suferise o scădere drastică în perioada crizei financiare, ea nu a revenit până în 2016 la nivelul atins în 2006. Conform analizelor efectuate de

                  Asociația Constructorilor Europeni de Automobile

                (ACEA), vânzările de automobile mici încă nu atinseseră în 2016 nivelul din 2005. Cu toate acestea, cota de piață mondială a autovehiculelor fabricate în Europa a scăzut de la 35 % în 2001 la 23 % în 2016. În aceeași perioadă, cota de piață mondială a Chinei a crescut de la 5 % la 30 %
                  7
               . Producția de automobile din Asia a înregistrat o creștere de 45 % în ultimii zece ani
                  8
               .

               14.În perioada 2015-2016, importurile în UE au crescut cu 22 %, în timp ce exporturile au scăzut cu 3 %
                  9
               . Deși majoritatea vehiculelor importate au provenit din Turcia (cotă de piață de 29 %), cea mai mare creștere a importurilor de autovehicule din perioada 2015-2016 a fost înregistrată de India (o creștere de 31 %), urmată îndeaproape de Africa de Sud (29 %) și de Japonia (20 %)
                  10
               . Strategiile de piață pe termen lung ale producătorilor de automobile și pneuri trebuie să fie aliniate la ratele de creștere potențiale. În timp ce în Uniunea Europeană motorizarea a crescut cu numai 9 % din 2005 până în 2015, în Asia/Oceania aceasta a înregistrat o creștere de 140 %, iar în America Centrală și de Sud creșterea a fost de 59 % în aceeași perioadă
                  11
               .

               15.Prin urmare, piața mondială a pneurilor a cunoscut, la rândul său, o schimbare puternică de la începutul mileniului. În timp ce, în anul 2000, cei trei producători principali activi la nivel mondial, Bridgestone, Michelin și Goodyear, dețineau 57 % din producția globală de pneuri, cota lor mondială a scăzut la 38 % până în 2013. În cursul aceleiași perioade, cota de piață a producătorilor asiatici din China, Taiwan și Singapore a crescut de la 4 % în 2001 la 20 % în 2013, potrivit unui studiu realizat de Ernst & Young Consulting. Conform Asociației europene a producătorilor de pneuri și cauciuc (ETRMA), din cei 10 producători de pneuri care au generat cea mai mare cifră de afaceri în 2016, șase proveneau din Asia
                  12
               .

               16.În 2015, în UE, importurile de pneuri (130 de milioane de pneuri) au depășit cu mult exporturile (74 de milioane). În 2015, producția de anvelope a UE (4,9 milioane de tone) încă nu atinsese nivelul producției din 2007 (5,1 milioane de tone)
                  13
               .

               17.Un studiu publicat de institutul de cercetare a pieței Gesellschaft für Konsumforschung arată că, în timp ce în anul 2005 77 % din pneurile vândute în Germania se încadrau în segmentul B, în 2014 acest tip de pneuri reprezenta numai 43 % din vânzările din Germania, ca urmare a transferului producției de autovehicule mai mici pe piețele aflate în creștere din Asia și America de Sud
                  14
               .

               18.Până în prezent, sectorul NACE Rev. 2 diviziunea 22 (Fabricarea de produse din cauciuc și mase plastice) nu a făcut niciodată obiectul unei cereri FEG
                  15
               .

               Evenimente care au condus la disponibilizări și la încetarea activității

               19.Evenimentul care a condus la concedierile respective este închiderea completă a uzinei de producție a societății Goodyear din Philippsburg. Goodyear Tire & Rubber Company a fost înființată în Akron, Ohio, SUA, în 1898 și este unul dintre cei mai mari producători de pneuri din lume. În 1954 a fost fondată societatea Deutsche Goodyear GmbH, iar în 1966 a început construcția fabricii de pneuri din Philippsburg. Goodyear Dunlop are în prezent aproximativ 7 600 de angajați în Germania. Sediul său din Germania este la Hanau. Alte fabrici din Germania se află la Fürstenwalde, Wittlich, Riesa și Fulda.

               20.Deoarece producția de automobile din UE și cotele de piață au scăzut în contextul globalizării, la Goodyear s-a acumulat o supracapacitate semnificativă în segmentul B, reprezentând aproximativ cinci milioane de pneuri în cadrul structurii de producție integrate europene a companiei. Acest volum corespunde capacității anuale medii a unei singure unități de producție. Prin urmare, compania Goodyear a fost forțată să închidă una dintre fabricile sale din Europa. Goodyear a decis să închidă fabrica din Philippsburg, care are cea mai mare capacitate de producție de pneuri din segmentul B dintre fabricile europene ale Goodyear. Prin urmare, la 24 octombrie 2016, conducerea Goodyear a anunțat că fabrica de pneuri din Philippsburg, cu un număr de 888 de angajați, urma să se închidă în 2017.

               21.La 26 aprilie 2017, Goodyear a încheiat cu sindicatul IG BCE o convenție colectivă care stabilea termenii disponibilizării. În urma discuțiilor cu comitetul de întreprindere, aceasta a fost încorporată într-un program de disponibilizare. Producția a fost deja întreruptă la 15 iulie 2017, iar închiderea fabricii a fost anunțată pentru data de 31 decembrie 2017.

               22.Partenerii sociali au convenit cu privire la crearea a două societăți de transfer. Crearea unei societăți de transfer nu este obligatorie în temeiul legislației germane. Nu există nicio obligație din partea societății care a efectuat concedierile să contribuie la crearea unei societăți de transfer. Fără participarea societății care a efectuat concedierile nu ar fi creată nicio societate de transfer. În cazul în care societatea care a efectuat concedierile se oferă să participe și dacă partenerii sociali convin cu privire la crearea unei societăți de transfer, cadrul juridic este stabilit de legislația socială germană (§ 110 și 111, SGB III).

               23.Societățile de transfer vor fi gestionate de Weitblick Personalpartner GmbH, o societate deținută de Confederația Sindicatelor Germane (Deutscher Gewerkschaftsbund - DGB). 646 de lucrători au semnat un acord tripartit în baza căruia vor trece la societatea de transfer în momentul încheierii oficiale a perioadei de angajare la Goodyear. 632 au semnat acordul în perioada de referință, alte 14 persoane nu au fost în măsură să semneze fiind în concediu de maternitate etc., însă urmează să semneze înainte de data încetării contractului cu Goodyear. Persoanele care au ales să nu treacă la societatea de transfer și-au găsit deja un alt loc de muncă sau au decis să se pensioneze.

               24. Goodyear a efectuat plăți compensatorii, a acceptat să ofere alocații complementare pentru formare (Transferkurzarbeitergeld) și a oferit un buget de recalificare de aproximativ 3 000 EUR pentru fiecare lucrător. Perioada de transfer a fiecărui angajat este calculată pe baza vechimii în cadrul societății și se ridică la cel mult un an.

               25.Asistența suplimentară din partea FEG va fi utilizată pentru a veni în completarea măsurilor, dar poate fi folosită și pentru a extinde durata măsurilor individuale. 595 de lucrători intră într-o primă societate de transfer la 1 ianuarie 2018. Deoarece alți 51 de lucrători rămân angajați în vederea dezafectării fabricii Goodyear, se creează o a doua societate de transfer, astfel încât lucrătorii rămași să poată intra în această societate de transfer la 1 aprilie 2018.

               Impactul preconizat al disponibilizărilor asupra economiei și a ocupării forței de muncă la nivel local, regional sau național

               26.Se preconizează că aceste disponibilizări vor avea un puternic efect negativ asupra economiei locale. Orașul Philippsburg, cu aproximativ 13 000 de locuitori, este situat în districtul Waghäusl din sfera de competență a serviciilor publice de ocupare a forței de muncă (SPOFM), cu o populație totală de circa 60 000 de locuitori. Sectorul terțiar reprezintă doar 48 % dintre locurile de muncă, fiind așadar subreprezentat în comparație cu landul Baden-Württemberg în ansamblu (63 %). Regiunea se caracterizează în primul rând printr-o proporție peste medie a persoanelor care lucrează în sectorul de producție. În comparație cu districtele învecinate, rata șomajului în regiunea Waghäusl este destul de ridicată, ridicându-se la 5,7 % (iunie 2017), în comparație cu 3,3 % în districtul Karlsruhe învecinat. Rata șomajului este în creștere în zona Waghäusl, cu 17 % mai mare față de anul precedent. Persoanele care provin din medii de migranți și persoanele în vârstă par să fie cele mai dezavantajate pe piața forței de muncă la nivel regional. 25 % dintre șomeri sunt cetățeni străini, iar circa o treime dintre șomerii de lungă durată care beneficiază de ajutor social au vârste de peste 55 de ani. În aceste categorii se încadrează și o mare parte a lucrătorilor disponibilizați de Goodyear.

               27.Fabrica Goodyear a fost cel mai mare angajator din regiune, al doilea fiind o centrală nucleară. Având în vedere decizia Germaniei de a nu utiliza energie nucleară, centrala nucleară este pe cale să fie închisă în următorii câțiva ani. Mai multe întreprinderi mici sau mijlocii din regiune au disponibilizat sute de lucrători; de exemplu, 146 de persoane au fost concediate în vara anului 2017 la o societate din sectorul autovehiculelor, iar alte 144 de persoane și-au pierdut locul de muncă din cauza închiderii unui producător de prese. Regiunea se confruntă cu schimbări structurale. Prin urmare, SPOFM au elaborat o strategie de calificare și dezvoltare a competențelor care ține seama atât de nevoile (viitoare) ale pieței muncii, cât și de nivelul de calificare al lucrătorilor respectivi.

               Beneficiarii vizați și acțiunile propuse

               Beneficiarii vizați

               28.Se estimează că numărul lucrătorilor disponibilizați care vor beneficia de măsuri va fi de 646. Defalcarea acestor lucrători în funcție de sex, cetățenie și grupă de vârstă este următoarea:

                        Categorie

                        Numărul de
                           beneficiari vizați (procentaje rotunjite)

                        Sexul:

                        Bărbați:

                        641

                        (99,23 %)

                        Femei:

                        5

                        (0,77 %)

                        Cetățenie:

                        Cetățeni ai UE:

                        493

                        (76,32 %)

                        Cetățeni din afara UE:

                        153

                        (23,68 %)

                        Grupa de vârstă:

                        15-24 de ani:

                        15

                        (2,32 %)

                        25-29 de ani:

                        33

                        (5,11 %)

                        30-54 de ani:

                        428

                        (66,25 %)

                        55-64 de ani:

                        168

                        (26,01 %)

                        peste 64 de ani:

                        2

                        (0,31 %)

               Eligibilitatea acțiunilor propuse

               29.După cum s-a precizat mai sus, partenerii sociali au convenit cu privire la crearea a două societăți de transfer în beneficiul a două grupuri de lucrători disponibilizați de la fabrica Goodyear, unul urmând să treacă la prima societate de transfer la 1 ianuarie 2018, iar celălalt la a doua societate de transfer la 1 aprilie 2018. Măsurile suplimentare oferite de Goodyear sunt asigurate tot de societatea de transfer, dar nu sunt incluse în cererea FEG. Toate măsurile descrise în continuare formează un pachet de servicii personalizate coordonat de societățile de transfer și vizează reinserția profesională a lucrătorilor disponibilizați.

               30.Serviciile personalizate care vor fi puse la dispoziția lucrătorilor disponibilizați constau în acțiunile descrise mai jos:

               –Măsuri de perfecționare: Acestea sunt oferite lucrătorilor eligibili în urma unor interviuri de stabilire a profilului și de orientare profesională, pentru a-i ajuta să beneficieze de oportunitățile de pe piața forței de muncă. Cursurile de formare profesională oferite se vor concentra asupra sectoarelor cu perspective de viitor, cum ar fi prelucrarea metalelor și antrepozitarea. Cursurile pot fi furnizate individual sau în grup și pornesc de la cursuri pe tema competențelor de bază până la cursuri de perfecționare și cursuri de pregătire a participanților pentru schimbări de carieră. O atenție specială va fi acordată cursurilor de limba germană destinate participanților cu un nivel foarte scăzut de cunoștințe.

               –Ateliere/grupuri colegiale: Este vorba despre întâlniri de grup asistate de un facilitator, care vor permite participanților să facă schimb de idei și de reflecții. Grupurile colegiale pot să se concentreze asupra mai multor subiecte, cum ar fi gestionarea timpului, autogestionarea, promovarea măsurilor sanitare sau se pot crea grupuri colegiale speciale pentru participanții proveniți din medii de migranți. Sunt oferite o serie de ateliere, de exemplu pe tema echilibrului dintre viața profesională și cea personală sau referitoare la aspecte legate de gen.

               –Servicii de consiliere pentru înființarea de noi întreprinderi: Această categorie va cuprinde un pachet de servicii de consiliere pentru cei interesați să își înceapă propriile afaceri. Serviciile de acest tip vor include măsuri de consiliere profesională personalizate.

               –Căutarea unui loc de muncă: Profesioniștii care se ocupă de prospectarea locurilor de muncă vor ajuta la identificarea eventualelor locuri de muncă vacante încă nepublicate, care ar putea corespunde lucrătorilor eligibili. Este prevăzut și un târg al locurilor de muncă.

               –Servicii post-angajare de mentorat și asigurare a stabilității locului de muncă. Lucrătorii pot beneficia de servicii de orientare suplimentară după angajare, astfel încât să li se faciliteze tranziția către noul loc de muncă și să se reducă la minimum riscul pierderii locului de muncă.

               –Alocația pentru formare profesională: Plata acestei alocații începe de la data la care lucrătorul beneficiază de serviciile societății de transfer și se încheie de îndată ce o persoană părăsește societatea de transfer.

               31.Proiectul va contribui la o dezvoltare economică durabilă în Germania. Măsurile organizate se încadrează în strategia de dezvoltare durabilă a Germaniei; societatea weitblick – personalpartner GmbH, căreia i s-a încredințat înființarea celor două societăți de transfer, deține o certificare a sustenabilității.

               32.Acțiunile propuse, descrise în prezentul document, constituie măsuri active de ocupare incluse printre acțiunile eligibile definite la articolul 7 din Regulamentul FEG. Aceste acțiuni nu înlocuiesc măsurile pasive de protecție socială.

               33.Germania a furnizat informațiile necesare privind acțiunile care sunt obligatorii pentru întreprinderea vizată în temeiul legislației naționale sau în temeiul contractelor colective de muncă. Autoritățile au confirmat că respectivele acțiuni nu vor fi înlocuite de o contribuție financiară din partea FEG.

               Bugetul estimat

               34.Costurile totale estimate sunt de 3 608 719 EUR, incluzând cheltuielile pentru servicii personalizate, în valoare de 3 464 371 EUR și cheltuielile cu activitățile de pregătire, de gestionare, de informare și publicitate și de control și raportare, în valoare de 144 348 EUR.

               35.Contribuția financiară totală solicitată din partea FEG este de 2 165 231 EUR (60 % din totalul costurilor).

                        Acțiuni

                        Numărul de participanți estimat

                        Costul estimat (rotunjit) per participant
                           16

                        (în EUR)

                        Costuri totale estimate

                        (în EUR)

                        Servicii personalizate [acțiuni în temeiul articolului 7 alineatul (1) literele (a) și (c) din Regulamentul FEG]

                        Măsuri de perfecționare (Qualifizierungsmaßnahmen)

                        288

                        4 512

                        1 299 516

                        Ateliere/grupuri colegiale

                        276

                        1 294

                        357 086

                        Servicii de consiliere pentru înființarea de noi întreprinderi (Existenzgründerberatung)

                        30

                        1 690

                        50 710

                        Căutarea unui loc de muncă (Stellenakquise)

                        350

                        369

                        129 319

                        Servicii post-angajare de mentorat și asigurare a stabilității locului de muncă (Nachbetreuung/Beschäftigungssicherung)

                        646

                        643

                        415 211

                        Subtotal (a):

                        Procent din pachetul de servicii personalizate

                        –

                        2 251 842

                        (65 %)

                        Alocații și stimulente [acțiuni în temeiul articolului 7 alineatul (1) litera (b) din Regulamentul FEG]

                        Alocații pentru formarea profesională (Transferkurzarbeitergeld)

                        646

                        1 877

                        1 212 529

                        Subtotal (b):

                        Procent din pachetul de servicii personalizate:

                        –

                        1 212 529

                        (35 %)

                         Acțiuni în temeiul articolului 7 alineatul (4) din Regulamentul FEG

                        1. Activități de pregătire

                        –

                        21 652

                        2. Gestionare

                        –

                        79 391

                        3. Informare și publicitate

                        –

                        7 218

                        4. Control și raportare

                        –

                        36 087

                        Subtotal (c):

                        Procent din costurile totale:

                        –

                        144 348

                        (4 %)

                        Costuri totale (a + b + c):

                        –

                        3 608 719

                        Contribuția FEG (60 % din costurile totale)

                        –

                        2 165 231

               36.Costurile acțiunilor identificate în tabelul de mai sus ca acțiuni în temeiul articolului 7 alineatul (1) litera (b) din Regulamentul FEG nu depășesc 35 % din costurile totale ale pachetului coordonat de servicii personalizate. Germania a confirmat că aceste acțiuni sunt condiționate de participarea activă a beneficiarilor vizați la activități de căutare a unui loc de muncă sau de formare.

               Perioada de eligibilitate a cheltuielilor

               37.Germania a început prestarea serviciilor personalizate către beneficiarii vizați la 1 ianuarie 2018. Prin urmare, cheltuielile aferente acțiunilor vor fi eligibile pentru o contribuție financiară din partea FEG de la 1 ianuarie 2018 până la 1 ianuarie 2020.

               38.Germania a început să suporte plata cheltuielilor administrative pentru implementarea FEG la 7 iulie 2017. Prin urmare, cheltuielile cu activitățile de pregătire, de gestionare, de informare și publicitate, precum și de control și raportare sunt eligibile pentru o contribuție financiară din partea FEG de la 7 iulie 2017 până la 1 iulie 2020.

               Complementaritatea cu acțiunile finanțate din fonduri naționale sau fonduri ale Uniunii

               39.Sursele de prefinanțare sau de cofinanțare națională sunt bugetul federal și Bundesagentur für Arbeit (Serviciul public pentru ocuparea forței de muncă). Acestea finanțează contribuția națională de 40 % din costurile totale ale măsurilor finanțate prin FEG oferite de societatea de transfer
                  17
               .

               40.Germania a confirmat că măsurile descrise mai sus care primesc o contribuție financiară din FEG nu vor beneficia și de contribuții financiare din partea altor instrumente financiare ale Uniunii.

               Proceduri de consultare a beneficiarilor vizați sau a reprezentanților acestora, a partenerilor sociali, precum și a autorităților locale și regionale

               41.Germania a indicat faptul că pachetul coordonat de servicii personalizate a fost elaborat în urma consultărilor cu toate părțile interesate, printre care reprezentanți ai lucrătorilor disponibilizați, parteneri sociali și autorități regionale. Pentru planificarea măsurilor sprijinite de FEG, Ministerul Federal al Muncii și al Afacerilor Sociale a purtat discuții cu conducerea Goodyear, cu comitetul de întreprindere, cu sindicatul IG BCE și cu SPOFM, pentru a analiza sfera de aplicare a unui eventual sprijin din FEG. În timpul unei mese rotunde care a avut loc în data de 7 iulie 2017, toate părțile implicate și-au exprimat în mod neechivoc susținerea pentru o posibilă cerere FEG. Toate părțile au cooperat îndeaproape, iar la 18 septembrie 2017 SPOFM a prezentat ideea unui pachet de măsuri personalizate.

               Sisteme de gestionare și control

               42.Cererea conține o descriere a sistemului de gestionare și control, care precizează responsabilitățile organismelor implicate. Germania a notificat Comisiei faptul că contribuția financiară va fi gestionată de aceleași organisme din cadrul Ministerului Federal al Muncii și Afacerilor Sociale (Bundesministerium für Arbeit und Soziales) care gestionează Fondul Social European (FSE). Cu toate acestea, în cadrul „Gruppe Europäische Fonds für Beschäftigung”, „Referat EF 4” este autoritatea de management pentru FEG, în timp ce autoritatea de management pentru FSE este „Referat EF 1”. „Organisationseinheit Prüfbehörde” este autoritatea de control pentru FEG și FSE. Aceste organisme au gestionat și contribuțiile din FEG acordate anterior Germaniei. Unele dintre sarcinile autorității de management a FEG sunt în permanență delegate SPOFM prin acord administrativ.

               Angajamentele asumate de statul membru în cauză

               43.Germania a oferit toate garanțiile necesare cu privire la următoarele:

               –în contextul accesului la acțiunile propuse și al implementării acestora, vor fi respectate principiile egalității de tratament și nediscriminării,

               –cerințele prevăzute de legislația națională și de legislația UE în ceea ce privește concedierile colective au fost respectate,

               –Goodyear, care și-a continuat activitățile după efectuarea concedierilor, și-a respectat obligațiile legale aplicabile concedierilor și a luat măsurile adecvate pentru lucrătorii săi,

               –acțiunile propuse nu vor primi sprijin financiar din partea altor fonduri sau instrumente financiare ale Uniunii și se va evita orice fel de dublă finanțare,

               –acțiunile propuse vor fi complementare cu acțiunile finanțate prin fondurile structurale,

               –contribuția financiară din partea FEG va respecta normele procedurale și de fond ale Uniunii în materie de ajutoare de stat.

               IMPLICAȚIILE BUGETARE

               Propunerea bugetară

               44.FEG nu trebuie să depășească o sumă anuală maximă de 150 de milioane EUR (la prețurile din 2011), astfel cum se prevede la articolul 12 din Regulamentul (UE, Euratom) nr. 1311/2013 al Consiliului din 2 decembrie 2013 de stabilire a cadrului financiar multianual pentru perioada 2014-2020
                  18
               .

               45.După examinarea cererii în conformitate cu condițiile stabilite la articolul 13 alineatul (1) din Regulamentul FEG și luând în considerare numărul de beneficiari vizați, acțiunile propuse și costurile estimate, Comisia propune mobilizarea FEG pentru suma de 2 165 231 EUR, reprezentând 60 % din costurile totale ale acțiunilor propuse, în scopul de a furniza o contribuție financiară ca răspuns la cererea menționată.

               46.Decizia propusă privind mobilizarea FEG va fi adoptată în comun de Parlamentul European și de Consiliu, în conformitate cu punctul 13 din Acordul interinstituțional din 2 decembrie 2013 dintre Parlamentul European, Consiliu și Comisie privind disciplina bugetară, cooperarea în chestiuni bugetare și buna gestiune financiară
                  19
               .

               Acte conexe

               47.În același timp cu prezentarea acestei propuneri de decizie privind mobilizarea FEG, Comisia va prezenta Parlamentului European și Consiliului o propunere de transfer al sumei de 2 165 231 EUR către linia bugetară relevantă.

               48.Concomitent cu adoptarea prezentei propuneri de decizie privind mobilizarea FEG, Comisia va adopta o decizie privind o contribuție financiară, prin intermediul unui act de punere în aplicare, care va intra în vigoare la data la care Parlamentul European și Consiliul adoptă decizia propusă privind mobilizarea FEG.

               Propunere de

               DECIZIE A PARLAMENTULUI EUROPEAN ŞI A CONSILIULUI

               privind mobilizarea Fondului european de ajustare la globalizare în urma unei
                  cereri din partea Germaniei — EGF/2017/008 DE/Goodyear

               PARLAMENTUL EUROPEAN ȘI CONSILIUL UNIUNII EUROPENE,

               având în vedere Tratatul privind funcționarea Uniunii Europene,

               având în vedere Regulamentul (UE) nr. 1309/2013 al Parlamentului European și al Consiliului din 17 decembrie 2013 privind Fondul european de ajustare la globalizare (2014-2020) și de abrogare a Regulamentului (CE) nr. 1927/2006
                  20
               , în special articolul 15 alineatul (4),

               având în vedere Acordul interinstituțional din 2 decembrie 2013 dintre Parlamentul European, Consiliu și Comisie privind disciplina bugetară, cooperarea în chestiuni bugetare și buna gestiune financiară
                  21
               , în special punctul 13,

               având în vedere propunerea Comisiei Europene,

               întrucât:

               (1)Fondul european de ajustare la globalizare (FEG) urmărește să ofere sprijin lucrătorilor disponibilizați și persoanelor care desfășoară activități independente a căror activitate a încetat în urma unor schimbări structurale majore ale tiparelor comerciale mondiale, generate de globalizare, ca urmare a continuării crizei economice și financiare mondiale sau ca urmare a unei noi crize economice și financiare mondiale, și să le acorde asistență în procesul de reintegrare pe piața muncii.

               (2)FEG nu trebuie să depășească o sumă anuală maximă de 150 de milioane EUR (la prețurile din 2011), astfel cum se prevede la articolul 12 din Regulamentul (UE, Euratom) nr. 1311/2013 al Consiliului
                  22
               .

               (3)La 6 octombrie 2017, Germania a depus o cerere de mobilizare a FEG în legătură cu disponibilizările decise de Goodyear Dunlop Tires Germany GmbH în Germania. Cererea a fost completată cu informații suplimentare furnizate în conformitate cu articolul 8 alineatul (3) din Regulamentul (UE) nr. 1309/2013. Această cerere îndeplinește condițiile pentru stabilirea unei contribuții financiare din partea FEG, astfel cum sunt prevăzute la articolul 13 din Regulamentul (UE) nr. 1309/2013.

               (4)Prin urmare, este necesară mobilizarea FEG pentru a se furniza o contribuție financiară în valoare de 2 165 231 EUR ca răspuns la cererea depusă de Germania.

               (5)Pentru a reduce la minimum timpul necesar pentru mobilizarea FEG, prezenta decizie ar trebui să se aplice de la data adoptării,

               ADOPTĂ PREZENTA DECIZIE:

               Articolul 1

               În cadrul bugetului general al Uniunii pentru exercițiul financiar 2018, se mobilizează Fondul european de ajustare la globalizare pentru a se furniza suma de 2 165 231 EUR, sub formă de credite de angajament și credite de plată.

               Articolul 2

               Prezenta decizie intră în vigoare la data publicării în Jurnalul Oficial al Uniunii Europene. Se aplică de la [data adoptării]
                  23*.

               Adoptată la Bruxelles,

                  Pentru Parlamentul European
                        Pentru Consiliu

                  Președintele
                        Președintele

                     (1)

                        JO L 347, 20.12.2013, p. 855.

                     (2)

                        În sensul articolului 3 din Regulamentul FEG.

                     (3)

                        Regulamentul (UE) nr. 1046/2012 al Comisiei din 8 noiembrie 2012 de punere în aplicare a Regulamentului (CE) nr. 1059/2003 al Parlamentului European și al Consiliului privind instituirea unui nomenclator comun al unităților teritoriale de statistică (NUTS) privind transmiterea seriilor temporale privind noua împărțire regională (JO L 310, 9.11.2012, p. 34).

                     (4)

                        JO L 393, 30.12.2006, p. 1.

                     (5)

                        În conformitate cu articolul 7 alineatul (4) din Regulamentul (UE) nr. 1309/2013.

                     (6)

                        Piața pneurilor cuprinde, în linii mari, două segmente, definite în funcție de dimensiunea jantei. Segmentul B cuprinde jante cu dimensiuni care variază între 13 și 16 inci, utilizate de obicei pentru vehiculele mici sau medii, în timp ce segmentul A include gama de jante cu dimensiuni de 17-22 inci, utilizate de regulă pentru automobilele mai mari.

                     (7)

                        ACEA The Automobile Industry Pocket Guide (Ghidul de buzunar al industriei auto) 2017-2018 http://www.acea.be/publications/article/acea-pocket-guide

                     (8)

                        OICA 2017: Statistics,
                  http://www.oica.net/category/production-statistics/

                     (9)

                        Eurostat 2017: Extra EU trade of motor vehicles, by category, 2013-2016 (EUR million), http://ec.europa.eu/eurostat/statistics-explained/index.php/File:Extra_EU_trade_of_motor_vehicles,_by_category,_2013-2016_(EUR_million).png

                     (10)

                        ACEA The Automobile Industry Pocket Guide (Ghidul de buzunar al industriei auto) 2017-2018 http://www.acea.be/publications/article/acea-pocket-guide

                     (11)

                        ACEA The Automobile Industry Pocket Guide (Ghidul de buzunar al industriei auto) 2017-2018 http://www.acea.be/publications/article/acea-pocket-guide

                     (12)

                        ETRMA 2017: Statistics - Edition 2016, Nr. 8, http://www.etrma.org/uploads/Modules/Documentsmanager/20161208---statistics-booklet-2016-final5.pdf.

                     (13)

                        ETRMA 2017: Statistics - Edition 2016, Nr. 8, http://www.etrma.org/uploads/Modules/Documentsmanager/20161208---statistics-booklet-2016-final5.pdf

                     (14)

                        GFK 2015: GfK Retail Sales Tracking Data, Tire Trade Germany, Jan-Dec 2005 to Jan-Dec 2014, https://blog.gfk.com/wp-content/uploads/2015/04/01-a.png

                     (15)

                        Sectorul înrudit cu acesta, NACE Rev. 2 diviziunea 29 (Fabricarea autovehiculelor, remorcilor și semiremorcilor), a făcut obiectul a 23 de cereri FEG, dintre care 13 au fost motivate de aspecte legate de globalizarea comerțului, iar 10 de criza economică și financiară mondială. În multe dintre aceste cazuri, ambele criterii (globalizare și criză) au influențat, în grade diferite, decizia de concediere a unor lucrători. Ulterior, este de competența statului membru să determine care a fost principala cauză într-un caz specific și să furnizeze o analiză motivată a legăturii dintre concedieri și acest criteriu special, arătând în mod clar un raport de cauzalitate.

                     (16)

                        Costurile totale estimate împărțite la numărul estimat de participanți; costurile medii estimate per participant sunt rotunjite, pentru a se evita zecimalele.

                     (17)

                        Furnizarea pachetului de servicii personalizate, care include plata unor indemnizații, precum și măsuri active pe piața muncii, poate începe de îndată ce lucrătorii intră oficial în societatea de transfer (1 ianuarie 2018, respectiv 1 aprilie 2018). Încă de la început, lucrătorii primesc alocații pentru formare („Transferkurzarbeitergeld”), care sunt eligibile pentru cofinanțare din FEG, în timp ce lucrătorii concediați beneficiază de măsuri active pe piața muncii.

                     (18)

                        JO L 347, 20.12.2013, p. 884.

                     (19)

                        JO C 373, 20.12.2013, p. 1.

                     (20)

                        JO L 347, 20.12.2013, p. 855.

                     (21)

                        JO C 373, 20.12.2013, p. 1.

                     (22)

                        Regulamentul (UE, Euratom) nr. 1311/2013 al Consiliului din 2 decembrie 2013 de stabilire a cadrului financiar multianual pentru perioada 2014-2020 (JO L 347, 20.12.2013, p. 884).

                     (23)
                  *
                        Data va fi introdusă de către Parlament înainte de publicarea în JO.


               COMISIA EUROPEANĂ
            Bruxelles, 23.5.2018
            COM(2018) 363 final
            2018/0200(NLE)
            Propunere de
            DECIZIE A CONSILIULUI
            privind poziția care urmează să fie luată în numele Uniunii Europene în cadrul comitetelor corespunzătoare ale Comisiei Economice pentru Europa a Organizației Națiunilor Unite în ceea ce privește propunerile de amendamente la Regulamentele ONU nr. 13, 13-H, 14, 16, 22, 44, 49, 51, 54, 75, 83, 85, 89, 96, 106, 108, 109, 120, 129, 137, 139 și 140, la Regulamentele tehnice mondiale ONU nr. 15 și 19, precum și în ceea ce privește propunerile de adoptare a două noi regulamente ONU și de introducere a două noi liste în Compendiul de regulamente tehnice mondiale candidate

               EXPUNERE DE MOTIVE

               1.CONTEXTUL PROPUNERII

               •Motivele și obiectivele propunerii

               La nivel internațional, Comisia Economică pentru Europa a Organizației Națiunilor Unite (CEE-ONU) elaborează cerințe armonizate, menite să înlăture barierele tehnice din calea comerțului cu autovehicule între părțile contractante la Acordul revizuit din 1958 și să asigure că astfel de vehicule oferă un nivel ridicat de siguranță și de protecție a mediului.

               În conformitate cu Decizia 97/836/CE a Consiliului din 27 noiembrie 1997, Uniunea a aderat la Acordul Comisiei Economice pentru Europa a Organizației Națiunilor Unite (denumită în continuare „CEE-ONU”) privind adoptarea specificațiilor tehnice uniforme pentru vehicule cu roți, echipamente și componente care pot fi montate și/sau folosite la vehicule cu roți și condițiile pentru recunoașterea reciprocă a omologărilor acordate pe baza acestor specificații (denumit în continuare „Acordul revizuit din 1958”) și, în conformitate cu Decizia 2000/125/CE a Consiliului din 31 ianuarie 2000 referitoare la încheierea Acordului privind stabilirea de norme tehnice mondiale aplicabile vehiculelor cu roți, echipamentelor și componentelor care pot fi montate și/sau utilizate la vehiculele cu roți (denumit în continuare „Acordul paralel”), Uniunea a aderat la Acordul paralel.

               Reuniunile WP.29 ale CEE-ONU, Forumul mondial pentru armonizarea regulamentelor privind vehiculele, se desfășoară de trei ori în fiecare an calendaristic, în lunile martie, iunie și noiembrie. În cadrul fiecărei reuniuni se adoptă noi regulamente ONU, noi regulamente tehnice mondiale ONU (RTM ONU) și/sau amendamente la regulamentele ONU sau la regulamentele tehnice mondiale ONU existente (denumite în continuare „RTM ONU”), pentru a se ține seama de progresele tehnice. Înainte de fiecare reuniune WP.29, amendamentele respective sunt adoptate de unul dintre cele șase grupuri de lucru care activează în cadrul WP.29.

               În cadrul unei reuniuni ulterioare WP.29, are loc votul final pentru adoptarea amendamentelor, adăugirilor și rectificărilor, cu condiția întrunirii cvorumului și a existenței unei majorități calificate în rândul părților contractante. UE este parte contractantă la două acorduri ale WP.29 (cel din 1958 și cel din 1998). În cadrul fiecărei reuniuni, se pregătește o decizie a Consiliului, cunoscută drept „megadecizie”, care cuprinde lista regulamentelor, amendamentelor, completărilor și rectificărilor și care autorizează Comisia să voteze în numele Uniunii în cadrul fiecărei reuniuni a WP.29.

               Prezenta decizie a Consiliului definește poziția Uniunii în ceea ce privește votarea regulamentelor, amendamentelor, completărilor și rectificărilor supuse la vot în cadrul reuniunii WP.29 din iunie 2018, care se va desfășura între 18 și 22 iunie 2018.

               •Coerența cu dispozițiile deja existente în domeniul de politică vizat

               Prezenta propunere completează și este pe deplin în conformitate cu obiectivele Uniunii privind politica în domeniul pieței interne în ceea ce privește industria automobilelor.

               Sistemul WP.29 consolidează sistemul internațional de armonizare a standardelor privind vehiculele. Acordul din 1958 joacă un rol cheie pentru acest obiectiv, deoarece producătorii din UE pot opera în temeiul unui set comun de reglementări privind omologarea de tip a vehiculelor știind că produsul va fi recunoscut de părțile contractante ca fiind în conformitate cu legislația lor națională. De exemplu, acest sistem a permis ca Regulamentul (CE) nr. 661/2009 privind siguranța generală a autovehiculelor să abroge peste 50 de directive ale UE și să le înlocuiască cu regulamentele corespunzătoare elaborate în cadrul Acordului din 1958.

               O abordare similară a fost adoptată în ceea ce privește Directiva 2007/46/CE, care a înlocuit sistemele de omologare ale statelor membre cu o procedură de omologare a Uniunii și a stabilit un cadru armonizat cuprinzând dispozițiile administrative și cerințele tehnice generale pentru toate vehiculele, sistemele, componentele și unitățile tehnice separate noi. Directiva menționată a încorporat regulamentele ONU în sistemul de omologare UE de tip, fie ca cerințe pentru omologarea de tip, fie ca alternative la legislația Uniunii. De la adoptarea directivei respective, regulamentele ONU au fost incluse din ce în ce mai des în legislația Uniunii în cadrul omologării UE de tip.

               •Coerența cu alte politici ale Uniunii

               Sistemul WP.29 este corelat cu politica Uniunii în materie de competitivitate, asupra căreia această inițiativă are un impact pozitiv. Prezenta propunere este coerentă și cu politicile Uniunii în domeniul transportului și energiei, care sunt luate în considerare în mod corespunzător în procesul de elaborare și adoptare a regulamentelor care intră sub incidența Acordului din 1958.

               2.TEMEI JURIDIC, SUBSIDIARITATE ȘI PROPORȚIONALITATE

               •Temei juridic

               Temeiul juridic al prezentei propuneri este articolul 114 coroborat cu articolul 218 alineatul (9) din Tratatul privind funcționarea Uniunii Europene.

               •Subsidiaritate

               Doar Uniunea poate vota în favoarea instrumentelor internaționale, cum ar fi propuneri de regulamente ONU, amendamente ale Regulamentelor ONU și proiecte de regulamente tehnice mondiale și în favoarea încorporării lor în sistemul Uniunii pentru omologarea de tip a autovehiculelor. Prin aceasta se previne nu numai fragmentarea pieței interne, ci se asigură, de asemenea, standarde uniforme în materie de sănătate și de siguranță în întreaga Uniune. Acest sistem oferă, totodată, avantajele unor economii de scară: se pot realiza produse pentru întreaga piață a Uniunii și chiar pentru piața internațională, în loc ca acestea să fie adaptate pentru a obține omologarea de tip națională din fiecare stat membru.

               Prin urmare, prezenta propunere respectă principiul subsidiarității.

               •Proporționalitatea

                  Prezenta decizie a Consiliului autorizează Comisia să voteze în numele Uniunii și reprezintă un instrument proporționat în conformitate cu articolul 5 alineatul (1) din Decizia 97/836/CE a Consiliului pentru definirea unei poziții unificate a UE în cadrul CEE-ONU în ceea ce privește votul privind documentele de lucru propuse pe ordinea de zi a reuniunii WP.29. Prin urmare, prezenta propunere respectă principiul proporționalității deoarece aceasta nu depășește ceea ce este necesar în vederea atingerii obiectivelor de a garanta buna funcționare a pieței interne și de a oferi, totodată, un nivel înalt de protecție și siguranță publică.

               •Alegerea instrumentului

               În conformitate cu articolul 218 alineatul (9) din TFUE, este necesar să se recurgă la o decizie a Consiliului pentru a stabili pozițiile care trebuie adoptate în numele Uniunii în cadrul unui organism creat printr-un acord internațional.

               3.REZULTATELE EVALUĂRILOR EX POST, ALE CONSULTĂRILOR CU PĂRȚILE INTERESATE ȘI ALE EVALUĂRII IMPACTULUI

               •Evaluările ex post/verificarea adecvării legislației existente

               Nu se aplică.

               •Consultările cu părțile interesate

               Nu se aplică.

               •Obținerea și utilizarea expertizei

               Expertiza externă nu este pertinentă în cazul prezentei propuneri. Aceasta a fost, totuși, examinată de Comitetul tehnic pentru autovehicule.

               •Evaluarea impactului

               Prezenta propunere nu poate face obiectul unei evaluări a impactului, deoarece nu este de natură legislativă și nu sunt disponibile sau nu sunt posibile opțiuni de politică alternative.

               •Caracterul adecvat al reglementărilor și simplificarea

               În ceea ce privește sarcina administrativă, inițiativa nu are repercusiuni, întrucât trimiterile la amendamente anexate la megadecizie nu vor introduce noi obligații de raportare sau alte obligații de ordin administrativ pentru întreprinderi, inclusiv pentru IMM-uri. Dimpotrivă, se urmărește reducerea sarcinii administrative, deoarece aplicarea cerințelor armonizate la nivel mondial le permite producătorilor să prezinte documentația de omologare a sistemelor și componentelor nu numai în UE, ci și pe piețele de export ale părților contractante la Acordul din 1958 care se află în afara UE.

               Propunerea are un impact deosebit de pozitiv asupra competitivității industriei autovehiculelor și asupra comerțului internațional ale UE. Acceptarea reglementărilor din domeniul vehiculelor armonizate la nivel internațional de către partenerii comerciali ai UE este recunoscută ca fiind cea mai bună modalitate de a elimina barierele netarifare din calea comerțului și de a deschide și a lărgi accesul pe piață pentru întreprinderile de automobile din UE.

               •Drepturile fundamentale

               Propunerea nu are consecințe asupra protecției drepturilor fundamentale.

               4.IMPLICAȚII BUGETARE

               Prezenta inițiativă nu are implicații bugetare.

               5.ALTE ELEMENTE

               •Planuri de punere în aplicare și măsuri de monitorizare, evaluare și raportare

               Nu se aplică.

               •Documente explicative (pentru directive)

               Nu se aplică.

               •Explicații detaliate cu privire la dispozițiile specifice ale propunerii

               Propunerea definește poziția Uniunii privind votarea

               –propunerilor de amendamente la Regulamentele ONU nr. 13, 13-H, 14, 16, 22, 44, 49, 51, 54, 75, 83, 85, 89, 96, 106, 108, 109, 120, 129, 137, 139 și 140;

               –propunerilor de amendamente la Regulamentele tehnice mondiale ONU nr. 15 și 19;

               –propunerilor de adoptare a două noi regulamente ONU, precum și

               –a propunerilor de introducere a două noi liste în Compendiul de regulamente tehnice mondiale candidate

               2018/0200 (NLE)

               Propunere de

               DECIZIE A CONSILIULUI

               privind poziția care urmează să fie luată în numele Uniunii Europene în cadrul comitetelor corespunzătoare ale Comisiei Economice pentru Europa a Organizației Națiunilor Unite în ceea ce privește propunerile de amendamente la Regulamentele ONU nr. 13, 13-H, 14, 16, 22, 44, 49, 51, 54, 75, 83, 85, 89, 96, 106, 108, 109, 120, 129, 137, 139 și 140, la Regulamentele tehnice mondiale ONU nr. 15 și 19, precum și în ceea ce privește propunerile de adoptare a două noi regulamente ONU și de introducere a două noi liste în Compendiul de regulamente tehnice mondiale candidate

               CONSILIUL UNIUNII EUROPENE,

               având în vedere Tratatul privind funcționarea Uniunii Europene, în special articolul 114 coroborat cu articolul 218 alineatul (9),

               având în vedere propunerea Comisiei Europene,

               întrucât:

               (1)Prin Decizia 97/836/CE a Consiliului
                  1
               , Uniunea a aderat la Acordul Comisiei Economice pentru Europa a Organizației Națiunilor Unite (CEE-ONU) privind adoptarea de specificații tehnice uniforme pentru vehicule cu roți, echipamente și componente care pot fi montate și/sau folosite la vehicule cu roți și condițiile pentru recunoașterea reciprocă a omologărilor acordate pe baza specificațiilor respective („Acordul revizuit din 1958”).

               (2)Prin Decizia 2000/125/CE a Consiliului
                  2
               , Uniunea a aderat la Acordul privind stabilirea de norme tehnice mondiale aplicabile vehiculelor cu roți, echipamentelor și componentelor care pot fi montate și/sau utilizate la vehiculele cu roți („Acordul paralel”).

               (3)Directiva 2007/46/CE a Parlamentului European și a Consiliului
                  3
                a înlocuit sistemele de omologare ale statelor membre cu o procedură de omologare a Uniunii și a stabilit un cadru armonizat cuprinzând dispozițiile administrative și cerințele tehnice generale pentru toate vehiculele, sistemele, componentele și unitățile tehnice separate noi. Directiva respectivă a încorporat regulamentele adoptate în temeiul Acordului revizuit din 1958 („regulamentele ONU”) în sistemul de omologare UE de tip, fie ca cerințe pentru omologarea de tip, fie ca alternative la legislația Uniunii. De la adoptarea Directivei 2007/46/CE, regulamentele ONU au fost incluse din ce în ce mai mult în legislația Uniunii.

               (4)Având în vedere experiența acumulată și evoluțiile tehnice, trebuie adaptate cerințele referitoare la anumite elemente sau aspecte cuprinse în Regulamentele ONU nr. 13, 13-H, 14, 16, 22, 44, 49, 51, 54, 75, 83, 85, 89, 96, 106, 108, 109, 120, 129, 137, 139 și 140 și în Regulamentele tehnice mondiale nr. 15 și 19 ale ONU.

               (5)În vederea stabilirii unor dispoziții uniforme privind omologarea autovehiculelor și a componentelor acestora în ceea ce privește performanța în domeniul siguranței vehiculelor cu două și cu trei roți alimentate cu hidrogen (vehicule din categoriile L1, L2, L3, L4 și L5), este necesar să fie adoptată propunerea de regulament ONU privind aceste tematici.

               (6)În scopul de a stabili dispoziții uniforme privind omologarea dispozitivelor mecanice de cuplare a ansamblurilor de vehicule agricole, este necesar să fie adoptată propunerea de regulament ONU.

               (7)În vederea luării lor în considerare în cadrul viitoarelor discuții referitoare la emisiile generate în condiții reale de conducere, este adecvat să se introducă în Compendiul de regulamente tehnice mondiale candidate, pentru Uniunea Europeană, Regulamentul (UE) 2017/1151 al Comisiei
                  4
                și Regulamentul (UE) 2017/1154 al Comisiei
                  5
                și să fie sprijinită solicitarea Japoniei de introducere în compendiu a metodologiei sale referitoare la încercările privind emisiile generate în condiții reale de conducere.

               (8)Este adecvată stabilirea poziției care urmează să fie luată în numele Uniunii în cadrul Comitetului administrativ al Acordului revizuit din 1958 și al Comitetului executiv al Acordului paralel în ceea ce privește adoptarea propunerilor menționate.

               (9)În conformitate cu articolul 17 alineatul (1) din Tratatul privind Uniunea Europeană, Uniunea va fi reprezentată, în comitetele respective, de Comisie,

               ADOPTĂ PREZENTA DECIZIE:

               Articolul 1

               Poziția care urmează să fie luată în numele Uniunii în cadrul Comitetului administrativ al Acordului revizuit din 1958 și în cadrul Comitetului executiv al Acordului paralel în perioada 18-22 iunie 2018 este aceea de a vota în favoarea propunerilor enumerate în anexa la prezenta decizie.

               Articolul 2

               Prezenta decizie se adresează Comisiei.

               Adoptată la Bruxelles,

                     Pentru Consiliu

                     Președintele

                     (1)

                        Decizia 97/836/CE a Consiliului din 27 noiembrie 1997 în vederea aderării Comunității Europene la Acordul Comisiei Economice pentru Europa a Organizației Națiunilor Unite privind adoptarea specificațiilor tehnice uniforme pentru vehicule cu roți, echipamente și componente care pot fi montate și/sau folosite la vehicule cu roți și condițiile pentru recunoașterea reciprocă a omologărilor acordate pe baza acestor specificații („Acordul revizuit din 1958”) ( JO L 346, 17.12.1997, p. 78).

                     (2)

                        Decizia 2000/125/CE a Consiliului din 31 ianuarie 2000 referitoare la încheierea Acordului privind stabilirea de norme tehnice mondiale aplicabile vehiculelor cu roți, echipamentelor și componentelor care pot fi montate și/sau utilizate la vehiculele cu roți („Acordul paralel”) (JO L 35, 10.2.2000, p. 12).

                     (3)

                        Directiva 2007/46/CE a Parlamentului European și a Consiliului din 5 septembrie 2007 de stabilire a unui cadru pentru omologarea autovehiculelor și remorcilor acestora, precum și a sistemelor, componentelor și unităților tehnice separate destinate vehiculelor respective (Directivă-cadru) (JO L 263, 9.10.2007, p. 1).

                     (4)

                        Regulamentul (UE) 2017/1151 al Comisiei din 1 iunie 2017 de completare a Regulamentului (CE) nr. 715/2007 al Parlamentului European și al Consiliului privind omologarea de tip a autovehiculelor în ceea ce privește emisiile provenind de la vehiculele ușoare pentru pasageri și de la vehiculele ușoare comerciale (Euro 5 și Euro 6) și privind accesul la informațiile referitoare la repararea și întreținerea vehiculelor, de modificare a Directivei 2007/46/CE a Parlamentului European și a Consiliului, a Regulamentului (CE) nr. 692/2008 al Comisiei și a Regulamentului (UE) nr. 1230/2012 al Comisiei și de abrogare a Regulamentului (CE) nr. 692/2008 al Comisiei (Text cu relevanță pentru SEE) (JO L 175, 7.7.2017, p. 1-643).

                     (5)

                        Regulamentul (UE) 2017/1154 al Comisiei din 7 iunie 2017 de modificare a Regulamentului (UE) 2017/1151 de completare a Regulamentului (CE) nr. 715/2007 al Parlamentului European și al Consiliului privind omologarea de tip a autovehiculelor în ceea ce privește emisiile provenind de la vehiculele ușoare pentru pasageri și de la vehiculele ușoare comerciale (Euro 5 și Euro 6) și privind accesul la informațiile referitoare la repararea și întreținerea vehiculelor, de modificare a Directivei 2007/46/CE a Parlamentului European și a Consiliului, a Regulamentului (CE) nr. 692/2008 al Comisiei și a Regulamentului (UE) nr. 1230/2012 al Comisiei și de abrogare a Regulamentului (CE) nr. 692/2008 și a Directivei 2007/46/CE a Parlamentului European și a Consiliului în ceea ce privește emisiile generate în condiții reale de conducere de vehiculele ușoare pentru pasageri și de vehiculele ușoare comerciale (Euro 6) (Text cu relevanță pentru SEE) (JO L 175, 7.7.2017, p. 708–732)

    ---documentbreak---

               COMISIA EUROPEANĂ
            Bruxelles, 23.5.2018
            COM(2018) 363 final
            ANEXĂ
            la
            Propunerea de Decizie a Consiliului
            privind poziția care urmează să fie luată în numele Uniunii Europene în cadrul comitetelor corespunzătoare ale Comisiei Economice pentru Europa a Organizației Națiunilor Unite în ceea ce privește propunerile de amendamente la Regulamentele ONU nr. 13, 13-H, 14, 16, 22, 44, 49, 51, 54, 75, 83, 85, 89, 96, 106, 108, 109, 120, 129, 137, 139 și 140, la Regulamentele tehnice mondiale ONU nr. 15 și 19, precum și în ceea ce privește propunerile de adoptare a două noi regulamente ONU și de introducere a două noi liste în Compendiul de regulamente tehnice mondiale candidate

               ANEXĂ

                        Regulamentul nr.

                        Titlul punctului de pe ordinea de zi

                        Referința documentului
                           1

                        13

                        Propunerea de completare 15 la seria de amendamente 11 la Regulamentul ONU nr. 13 (Sisteme de frânare pentru vehicule grele)

                        CEE/TRANS/WP.29/2018/53

                        13-H

                        Propunere de completare 1 la seria de amendamente 01 la Regulamentul ONU nr. 13-H (Frânele vehiculelor de tip M1 și N1)

                        CEE/TRANS/WP.29/2018/54

                        14

                        Propunere pentru seria de amendamente 09 la Regulamentul ONU nr. 14 (Ancorajele centurilor de siguranță)

                        CEE/TRANS/WP.29/2018/44

                        16

                        Propunerea de completare 3 la seria de amendamente 07 la Regulamentul ONU nr. 16 (Centuri de siguranță)

                        CEE/TRANS/WP.29/2018/37

                        16

                        Propunerea de rectificare 1 la completarea 9 la seria de amendamente 06 la Regulamentul ONU nr. 16 (Centuri de siguranță)

                        CEE/TRANS/WP.29/2018/64

                        16

                        Propunerea de rectificare 1 la completarea 1 la seria de amendamente 07 la Regulamentul ONU nr. 16 (Centuri de siguranță)

                        CEE/TRANS/WP.29/2018/65

                        16

                        Propunerea de rectificare 1 la completarea 10 la seria de amendamente 06 la Regulamentul ONU nr. 16 (Centuri de siguranță)

                        CEE/TRANS/WP.29/2018/66

                        16

                        Propunerea de rectificare 1 la completarea 2 la seria de amendamente 07 la Regulamentul ONU nr. 16 (Centuri de siguranță)

                        CEE/TRANS/WP.29/2018/76

                        22

                        Propunerea de completare 3 la seria 05 de amendamente la Regulamentul nr. 22 (Căști de protecție)

                        CEE/TRANS/WP.29/2018/38

                        44

                        Propunerea de completare 14 la seria de amendamente 04 la Regulamentul ONU nr. 44 (Sisteme de siguranță pentru copii)

                        CEE/TRANS/WP.29/2018/39

                        49

                        Propunerea de completare 10 la seria de amendamente 05 la Regulamentul ONU nr. 49 [motoare cu aprindere prin compresie și motoare cu aprindere prin scânteie (GPL și GNC)]

                        CEE/TRANS/WP.29/2018/46

                        49

                        Propunerea de completare 6 la seria de amendamente 06 la Regulamentul ONU nr. 49 [motoare cu aprindere prin compresie și motoare cu aprindere prin scânteie (GPL și GNC)]

                        CEE/TRANS/WP.29/2018/47

                        51

                        Propunerea de completare 4 la seria de amendamente 03 la Regulamentul ONU nr. 51 (Emisii sonore ale vehiculelor din categoriile M și N)

                        CEE/TRANS/WP.29/2018/63

                        54

                        Propunere de completare 23 la Regulamentul ONU nr. 54 (Pneuri pentru vehicule comerciale și remorcile acestora)

                        CEE/TRANS/WP.29/2018/55

                        75

                        Propunerea de rectificare 17 la Regulamentul ONU nr. 75 (Pneuri pentru autovehicule din categoria L)

                        CEE/TRANS/WP.29/2018/67

                        83

                        Propunere de completare 11 la seria de amendamente 06 la Regulamentul ONU nr. 83 (Emisiile vehiculelor de tip M1 și N1)

                        CEE/TRANS/WP.29/2018/48

                        83

                        Propunere de completare 7 la seria de amendamente 07 la Regulamentul ONU nr. 83 (Emisiile vehiculelor de tip M1 și N1)

                        CEE/TRANS/WP.29/2018/49

                        85

                        Propunerea de completare 8 la Regulamentul ONU nr. 85 (Măsurarea puterii nete)

                        CEE/TRANS/WP.29/2018/50

                        89

                        Propunerea de completare 3 la Regulamentul ONU nr. 89 (Dispozitive de limitare a vitezei)

                        CEE/TRANS/WP.29/2018/56

                        96

                        Propunerea pentru seria de amendamente 05 la Regulamentul ONU nr. 96 [Emisii ale vehiculelor cu motoare diesel (tractoare agricole)]

                        CEE/TRANS/WP.29/2018/51

                        106

                        Propunerea de completare 16 la Regulamentul ONU nr. 106 (Pneuri pentru vehicule agricole)

                        CEE/TRANS/WP.29/2018/57

                        108

                        Propunerea de completare 4 la Regulamentul ONU nr. 108 (Pneuri reșapate pentru autoturisme și remorcile acestora)

                        CEE/TRANS/WP.29/2018/58

                        109

                        Propunerea de completare 9 la Regulamentul ONU nr. 109 (Pneuri reșapate pentru vehicule comerciale și remorcile acestora)

                        CEE/TRANS/WP.29/2018/59

                        CEE/TRANS/WP.29/2018/59/Add.1

                        120

                        Propunere pentru seria de amendamente 02 la Regulamentul ONU nr. 120 (Puterea netă a tractoarelor și a echipamentelor mobile fără destinație rutieră)

                        CEE/TRANS/WP.29/2018/52

                        129

                        Propunerea de completare 7 la Regulamentul ONU nr. 129 (Sisteme îmbunătățite de siguranță pentru copii)

                        CEE/TRANS/WP.29/2018/40

                        129

                        Propunerea de completare 4 la seria de amendamente 01 la Regulamentul ONU nr. 129 (Sisteme îmbunătățite de siguranță pentru copii)

                        CEE/TRANS/WP.29/2018/41

                        129

                        Propunerea de completare 3 la seria de amendamente 02 la Regulamentul ONU nr. 129 (Sisteme îmbunătățite de siguranță pentru copii)

                        CEE/TRANS/WP.29/2018/42

                        129

                        Propunerea pentru seria de amendamente 03 la Regulamentul ONU nr. 129 (Sisteme îmbunătățite de siguranță pentru copii)

                        CEE/TRANS/WP.29/2018/45

                        137

                        Propunerea de completare 1 la Regulamentul ONU nr. 137 (Coliziunea frontală cu accent pe sistemele de fixare)

                        CEE/TRANS/WP.29/2018/43

                        137

                        Propunerea de completare 1 la seria 01 de amendamente la Regulamentul ONU nr. 137 (Coliziunea frontală cu accent pe sistemele de fixare)

                        CEE/TRANS/WP.29/2018/77

                        139

                        Propunerea de completare 1 la Regulamentul ONU nr. 139 [Sisteme de frânare asistată (BAS)]

                        CEE/TRANS/WP.29/2018/60

                        140

                        Propunerea de completare 1 la Regulamentul ONU nr. 140 [Controlul electronic al stabilității (ESC)]

                        CEE/TRANS/WP.29/2018/61

                        Nou regulament ONU

                        Propunerea de nou regulament ONU privind vehiculele din categoria L cu hidrogen și cu pilă de combustie

                        CEE/TRANS/WP.29/2018/68

                        Nou regulament ONU

                        Propunerea de nou regulament ONU cu privire la dispozițiile uniforme privind omologarea dispozitivelor mecanice de cuplare a ansamblurilor de vehicule agricole

                        CEE/TRANS/WP.29/2018/69

                        RTM nr.

                        Titlul punctului de pe ordinea de zi

                        Referința documentului

                        RTM nr. 15

                        Propunerea de amendament 4 la RTM ONU nr. 15 [Proceduri de încercare a vehiculelor ușoare armonizate la nivel mondial (WLTP)]

                        CEE/TRANS/WP.29/2018/71

                        RTM nr. 19

                        Propunerea de amendament 1 la RTM ONU nr. 19 [Proceduri de încercare privind emisiile prin evaporare pentru procedurile de încercare a vehiculelor ușoare armonizate la nivel mondial (EVAP WLTP)]

                        CEE/TRANS/WP.29/2018/73

                        Titlul punctului de pe ordinea de zi

                        Referința documentului

                        Cererea de introducere în Compendiul de regulamente tehnice mondiale (RTM) candidate a Regulamentelor (UE) 2017/1151 și (UE) 2017/1154 ale Uniunii Europene privind emisiile generate în condiții reale de conducere

                        CEE/TRANS/WP.29/2018/79

                        Cererea de introducere în Compendiul de RTM candidate (compendiul candidaților) a metodologiei japoneze privind emisiile generate în condiții reale de conducere

                        CEE/TRANS/WP.29/2018/81

                     (1)

                        Toate documentele la care se face trimitere în tabel pot fi accesate public la adresa:
                  http://www.unece.org/trans/main/wp29/wp29wgs/wp29gen/gen2018.html